KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston direktiivin EUROOPAN PARLAMENTIN JA NEUVOSTON DIREKTIIVIKSI BENSIININ JA DIESELPOLTTOAINEIDEN LAADUSTA JA DIREKTIIVIN 98/70/EY MUUTTAMISESTA (KOM(2001) 241 2001/0107(COD))

2001/0107 (COD)

KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston direktiivin EUROOPAN PARLAMENTIN JA NEUVOSTON DIREKTIIVIKSI BENSIININ JA DIESELPOLTTOAINEIDEN LAADUSTA JA DIREKTIIVIN 98/70/EY MUUTTAMISESTA (KOM(2001) 241 2001/0107(COD))

1. ASIAKIRJAN TAUSTA

- Ehdotus annettiin neuvostolle 11. toukokuuta 2001 (EYVL C 213E, 31.7.2001, s. 255).

- Talous- ja sosiaalikomitea antoi ehdotuksesta lausuntonsa 18. lokakuuta 2001 (CES 1331/2001). Alueiden komitea ei ole vielä antanut lausuntoa.

- Euroopan parlamentti antoi lausuntonsa täysistunnossaan 29. marraskuuta 2001 (ensimmäinen käsittely).

- Neuvosto pääsi kokouksessaan 13. joulukuuta 2001 poliittiseen yhteisymmärrykseen yhteisen kannan vahvistamisesta.

- Neuvosto vahvisti virallisesti yhteisen kantansa kokouksessaan 15.04.2002.

2. KOMISSION EHDOTUKSEN TARKOITUS

Ehdotuksessa edellytetään, että jäsenvaltiot pitävät viimeistään 1. tammikuuta 2005 markkinoillaan kaupan sellaista bensiiniä ja sellaisia dieselpolttoaineita, joiden rikkipitoisuus on enintään 10 mg/kg, ja että niitä pidetään kaupan maantieteellisesti tasapainoisesti. Lisäksi ehdotetaan, että 1. tammikuuta 2011 alkaen kaikessa yhteisössä myytävässä bensiinissä ja dieselpolttoaineessa saa olla rikkiä enintään 10 mg/kg. Dieselpolttoaineiden osalta päivämäärä on kuitenkin vielä vahvistettava komission suorittamassa uudelleentarkastelussa, joka direktiiviehdotuksen mukaan on saatava päätökseen viimeistään 31. joulukuuta 2006. Jäsenvaltioiden on raportoitava siitä, missä laajuudessa niiden alueella on alkuvaiheen aikana saatavissa bensiiniä ja dieselpolttoainetta, jonka rikkipitoisuus on enintään 10 mg/kg.

Lisäksi ehdotuksessa selkeytetään nykyistä tilannetta liikkuvissa työkoneissa käytettävän dieselpolttoaineen sallitun rikkipitoisuuden osalta. Se ei kuitenkaan sisällä tähän liittyviä uusia säännöksiä. Ehdotuksessa esitetään myös vähäisiä muutoksia säännöksiin, jotka koskevat teknistä mukauttamista ja polttoaineen laadun seurantaa koskevan valmisteilla olevan eurooppalaisen standardin noudattamista. Muuta kuin rikkiä koskeviin polttoaineparametreihin ei ehdoteta muutoksia.

3. YHTEISTÄ KANTAA KOSKEVAT HUOMAUTUKSET

3.1. Yleiset huomautukset

Neuvostossa käydyssä keskustelussa nousi esille kolme keskeistä kysymystä:

* lopullinen määräaika, jonka jälkeen kaiken kaupan pidettävän bensiinin ja dieselpolttoaineen rikkipitoisuus saisi olla enintään 10 mg/kg,

* tieliikenteen ajoneuvoissa käytettävän dieselpolttoaineen laatuvaatimusten ulottaminen koskemaan myös liikkuvia työkoneita,

* mahdollisuus soveltaa tiukempia bensiinin ja dieselpolttoaineiden ympäristöperusteisia laatuvaatimuksia kuin direktiivissä säädetään, jos tällaiset vaatimukset ovat perusteltuja paikallisten ympäristöolosuhteiden kannalta.

Euroopan parlamentti halusi ensimmäisessä käsittelyssään aikaistaa päivämäärää, josta alkaen rikkipitoisuus saisi olla kaikessa kaupan pidettävässä bensiinissä ja dieselpolttoaineessa enintään 10 mg/kg, komission ehdottamasta tammikuun 1. päivästä 2011 tammikuun 1. päivään 2008. Lisäksi parlamentti pyrki siihen, että liikkuvissa työkoneissa käytettävään dieselpolttoaineeseen olisi sovellettava tieliikenteen ajoneuvojen dieselpolttoainetta koskevia vaatimuksia 1. tammikuuta 2005 alkaen.

Neuvosto sopi yhteisessä kannassaan, että päivämäärää, josta alkaen kaikessa kaupan pidettävässä bensiinissä ja dieselpolttoaineessa saa olla rikkiä enintään 10 mg/kg, aikaistetaan 1. päivään tammikuuta 2009. Liikkuvissa työkoneissa käytettävän kaasuöljyn osalta neuvosto ei muuttanut nykyistä tilannetta. Näin ollen 1. tammikuuta 2008 saakka sovelletaan enimmäispitoisuutta 2 000 mg/kg, ja tuosta päivästä alkaen sallittu enimmäispitoisuus on 1 000 mg/kg. Jäsenvaltiot voivat kuitenkin halutessaan soveltaa tiukempia rikkipitoisuusvaatimuksia. Lisäksi komissiota on pyydetty määrittämään tarvittavat polttoaineen laatuvaatimukset, joka vastaavat liikkuvien työkoneiden dieselmoottoreihin sovellettavia seuraavan vaiheen päästönormeja. Direktiivin 98/70/EY voimassa olevaa säännöstä, jonka mukaan jäsenvaltio voi ilmanlaatusyistä pyytää lupaa bensiiniä ja/tai dieselpolttoaineita koskevien tiukempien ympäristöperusteisten laatuvaatimusten soveltamiseksi tietyillä alueillaan, on nyt laajennettu siten, että sitä voidaan soveltaa myös, jos vaarana on pohjaveden pilaantuminen.

3.2. Euroopan parlamentin tarkistukset, jotka komissio on hyväksynyt kokonaan, osittain tai periaatteessa ja jotka on sisällytetty kokonaan, osittain tai periaatteessa yhteiseen kantaan.

Tarkistukset 1, 2, 4, 6, 7, 8, 9, 13, 16, 28, 29, 30, 34, 35, 44, 47 ja 48

Tarkistus 1 selkeyttää tekstiä tuomalla selvästi esille, että rikkipitoisuus on tärkeä kysymys sekä tieliikenteen ajoneuvoissa että liikkuvissa työkoneissa käytettävien polttoaineiden kannalta. Tarkistus on otettu huomioon johdanto-osan 5 kappaleessa.

Tarkistuksella 2 tarkennetaan johdanto-osan 6 kappaleessa mainittujen direktiivien nimiä, ja tarkistus on otettu huomioon kyseisessä johdanto-osan kappaleessa.

Tarkistuksessa 4 painotetaan vaikutusta, joka enintään 10 mg/kg rikkiä sisältävän polttoaineen käytöllä tulee olemaan hiilidioksidipäästöihin ja tavanomaisiin epäpuhtauspäästöihin, kun otetaan huomioon uusi ja kehitteillä oleva ajoneuvoteknologia. Siinä todetaan lisäksi, että rikkipitoisuus ja muut polttoaineparametrit ovat yhtä lailla tärkeitä myös liikkuvien työkoneiden tapauksessa. Tämä näkökohta on sisällytetty yhteiseen kantaan tieliikenteen ajoneuvoissa käytettävän polttoaineen rikkipitoisuuden osalta johdanto-osan 7 kappaleessa. Lisäksi kyseisessä kappaleessa todetaan, että asiaa olisi tutkittava liikkuvissa työkoneissa käytettävän polttoaineen osalta.

Tarkistuksessa 6 painotetaan verokannustinten mahdollisuuksia ohjata kulutuskysyntää kohti ympäristöystävällisempiä polttoaineita. Tarkistus on otettu huomioon johdanto-osan 8 kappaleessa.

Tarkistuksessa 7 korostetaan tarvetta ottaa huomioon siirtyminen enintään 10 mg/kg rikkiä sisältävien bensiinien ja dieselpolttoaineiden käyttöön, kun suurten autonvalmistajien kanssa tehtyjä hiilidioksidipäästöjen vähentämistä koskevia vapaaehtoisia sitoumuksia tarkastellaan uudelleen vuonna 2003. Tarkistus on otettu huomioon johdanto-osan 9 kappaleessa.

Tarkistus 8 on otettu huomioon johdanto-osan 10 kappaleessa siltä osin kuin se parantaa tekstiä enimmäisrikkipitoisuutta koskevalla maininnalla. Yhteiseen kantaan ei kuitenkaan ole sisällytetty tarkistuksen osaa, joka koskee kaikkien enintään 10 mg/kg rikkiä sisältävien bensiinilaatujen pakollista saatavuutta. Myöskään komissio ei hyväksynyt sitä.

Tarkistus 9 sisältää johdanto-osan kappaleen, joka koskee tarvetta sallia myös jatkossa lyijyttömän tavallisen bensiinin pitäminen kaupan. Se on otettu huomioon liitteiden I ja III alaviitteessä 3.

Tarkistus 13 on otettu periaatteessa huomioon johdanto-osan 14 kappaleessa, koska käyttöön otettavilla polttoaineen laadunseurantajärjestelmillä päästään samaan tavoitteeseen, joka tarkistuksella on.

Tarkistukset 16 ja 48, jotka koskevat tarvetta arvioida edelleen vaihtoehtoisia polttoaineita, mukaan luettuina biopolttoaineet, sekä tarvetta antaa erityistä lainsäädäntöä, on otettu huomioon johdanto-osan 17 kappaleessa ja 1 artiklan 6 kohdassa olevassa 1 kohdan g alakohdassa.

Tarkistus 28, joka koskee jäsenvaltioiden raportointivelvollisuutta, on otettu periaatteessa huomioon 1 artiklan 5 kohdassa olevassa 2 ja 3 kohdassa. Tarkistus 29, jossa edellytetään, että komissio julkaisee polttoaineen laadun seurannan tulokset, on puolestaan otettu huomioon 1 artiklan 5 kohdassa olevassa 4 kohdassa.

Tarkistus 30, jossa esitetään direktiivin seuraavan uudelleentarkastelun aikaistamista, on otettu osittain huomioon 1 artiklan 6 kohdassa olevassa 1 kohdassa.

Tarkistus 34 koskee tarvetta ottaa huomioon bensiinin ja dieselpolttoaineiden rikkipitoisuuden väheneminen 50:stä 10:een mg/kg tarkasteltaessa uudelleen suurten autonvalmistajien kanssa tehtyjä hiilidioksidipäästöjen vähentämistä koskevia vapaaehtoisia sitoumuksia. Tämä on otettu periaatteessa huomioon 1 artiklan 6 kohdassa olevassa 1 kohdan d alakohdassa.

Tarkistuksessa 35 esitetään palautettavaksi tekstiin jäsenvaltioiden mahdollisuus sallia edelleen sellaisen lyijyttömän tavallisen bensiinin pitäminen kaupan, jonka tutkimusoktaaniluku on vähintään 91. Yhteisessä kannassa on liitteiden I ja III alaviitteessä 3 maininta, jonka mukaan jäsenvaltiot, jotka nykyisin sallivat tällaisen bensiinin pitämisen kaupan, voivat sallia sen jatkossakin.

Tarkistukset 44 ja 47 koskevat useita kysymyksiä, kuten bensiinin metallisia lisäaineita, joilla voi olla vaikutusta puhdistuslaitteiden toimintaan ja sitä kautta ajoneuvojen päästöihin. Nämä on otettu huomioon yhdistetysti johdanto-osan 17 kappaleessa ja 1 artiklan 6 kohdassa olevassa 1 kohdan f alakohdassa.

3.3. Euroopan parlamentin tarkistukset, joita komissio ei ole hyväksynyt ja joita ei ole sisällytetty yhteiseen kantaan

Tarkistukset 3, 5, 10, 11, 12, 15, 18, 19, 20, 21, 23, 24, 25, 26, 27, 32 ja 37

Neuvosto ei hyväksynyt tarkistuksia 10, 19 ja 27, joissa esitetään, että jäsenvaltioilla olisi oltava ilman eri toimenpiteitä oikeus edistää enintään 10 mg/kg rikkiä sisältävien bensiinien ja dieselpolttoaineiden nopeaa käyttöönottoa käyttämällä verokannustimia, koska tarkistukset ovat ristiriidassa ehdotetun direktiivin oikeusperustan sekä voimassa olevien yhteisön lainsäädännön säännösten kanssa.

Tarkistuksissa 20, 21, 24 ja 25 ehdotettiin poistettavaksi jäsenvaltioiden mahdollisuus anoa enintään kahdeksi vuodeksi poikkeusta velvoitteesta, jonka mukaan niiden on 1. tammikuuta 2005 alkaen pidettävä kaupan bensiiniä ja dieselpolttoaineita, joiden rikkipitoisuus on alle 50 mg/kg. Näitä tarkistuksia ei hyväksytty.

Tarkistuksia 3, 12, 26 ja 37, jotka liittyvät parlamentin ehdotukseen, jonka mukaan liikkuvissa työkoneissa käytettävän dieselpolttoaineen olisi 1. tammikuuta 2005 alkaen täytettävä samat ympäristöperusteiset laatuvaatimukset kuin tieliikenteen ajoneuvojen dieselpolttoaineen, ei hyväksytty. Neuvosto sisällytti kuitenkin yhteiseen kantaan kohdan (1 artiklan 6 kohdassa oleva 2 kohta), jossa edellytetään, että komissio vahvistaa dieselpolttoaineen laatua koskevat vaatimukset, kun se käsittelee päästövaatimusten seuraavaa vaihetta liikkuvissa työkoneissa käytettävien dieselmoottoreiden osalta.

Tarkistuksia 5, 11, 15, 18, 23 ja 32 ei myöskään ole otettu huomioon yhteisessä kannassa. Niillä olisi aikaistettu 1. päivään tammikuuta 2008 lopullinen määräpäivä, jonka jälkeen kaiken kaupan pidettävän bensiinin ja dieselpolttoaineen rikkipitoisuus saa olla enintään 10 mg/kg, sekä poistettu komission mahdollisuus vahvistaa myöhemmässä vaiheessa dieselpolttoaineita koskeva lopullinen määräpäivä ja säädetty sosioekonomisten näkökohtien perusteella myönnettävien poikkeusten mahdollisuudesta. Neuvosto suostui tosin aikaistamaan edellä mainittua lopullista määräpäivää 1. päivään tammikuuta 2009, mutta samalla se säilytti komission mahdollisuuden vahvistaa määräpäivä dieselpolttoaineiden osalta. Vahvistamisen on tapahduttava viimeistään 31. joulukuuta 2005.

3.4. Komission hyväksymät Euroopan parlamentin tarkistukset, jotka puuttuvat kokonaan tai osittain neuvoston yhteisestä kannasta

Tarkistukset 42/45 ja 43/46

Tarkistuksissa 42/45 ja 43/46 ehdotettiin, että komission olisi komiteamenettelyä noudattaen määritettävä perusteet sille, milloin enintään 10 mg/kg rikkiä sisältäviä bensiinejä ja dieselpolttoaineita voidaan alkuvaiheessa katsoa olevan saatavilla maantieteellisesti tasapainoisesti. Vaikka komissio hyväksyikin nämä tarkistukset, neuvosto ei pitänyt niitä hyväksyttävinä. Neuvosto katsoi, että paikallisten olosuhteiden eroavuudet vaikeuttaisivat tällaisten yhteisten perusteiden laatimista.

3.5. Neuvoston sisällyttämät uudet säännökset

Tiukempien ympäristöperusteisten laatuvaatimusten perusteiden laajentaminen

Neuvosto on päättänyt laajentaa direktiivin 98/70/EY 6 artiklan nykyisin voimassa olevaa säännöstä, jonka mukaan jäsenvaltiot voivat - yhteisön valvontamenettelyn alaisina - vaatia, että tietyillä jäsenvaltioiden alueilla saa ilman pilaantumiseen liittyvistä syistä pitää kaupan ainoastaan polttoaineita, jotka täyttävät tiukemmat ympäristöperusteiset laatuvaatimukset kuin mainitussa direktiivissä on säädetty. Yhteisessä kannassa perusteeksi tiukempien laatuvaatimusten soveltamiselle on sisällytetty myös vaarana oleva pohjaveden pilaantuminen.

4. PÄÄTELMÄT

Neuvosto hyväksyi yhteisen kannan yksimielisesti. Yhteisen kannan säännökset vastaavat pääpiirteittäin komission ehdotusta, joskin lopullista määräpäivää, josta alkaen kaikessa kaupan pidettävässä bensiinissä ja dieselpolttoaineessa saa olla rikkiä enintään 10 mg/kg, on aikaistettu kahdella vuodella 1. päivään tammikuuta 2009. Dieselpolttoaineiden osalta komission on vielä vahvistettava määräpäiväksi säädetty 1. tammikuuta 2009, jolloin markkinoiden olisi kokonaisuudessaan siirryttävä enintään 10 mg/kg rikkiä sisältävien polttoaineiden käyttöön. Vahvistamista koskeva päätös perustuu uudelleentarkasteluun, joka komission on saatava päätökseen viimeistään 31. joulukuuta 2005 (alun perin ehdotetun 31. joulukuuta 2006 sijasta).

Yhteinen kanta ei pitkällä aikavälillä vähennä niitä ympäristöhyötyjä, jotka komission ehdotuksesta on arvioitu koituvan. Lyhyellä aikavälillä sen sijaan aikaistettu päivämäärä markkinoiden lopulliselle siirtymiselle alle 10 mg/kg rikkiä sisältävien polttoaineiden käyttöön saattaa - teknologian kehityksestä riippuen - hieman muuttaa ilman laatuun liittyvien parannusten ja hiilidioksidipäästöjen vähennysten välistä tasapainoa. Tämä voidaan kuitenkin ottaa huomioon vuoden 2005 loppuun mennessä suoritettavassa uudelleentarkastelussa. Näin ollen komissio hyväksyy yhteisen kannan ja antaa sille tukensa.